b'\n_START_ARTICLE_\nTatjana \xc5\xbddanoka\n_START_SECTION_\nBiografia\n_START_PARAGRAPH_\nNascuda a Riga, \xc5\xbddanoka \xc3\xa9s una jueva letona, que ve d\'una fam\xc3\xadlia delmada per col\xc2\xb7laboradors nazis de Let\xc3\xb2nia durant la Segona Guerra Mundial._NEWLINE_A finals de 1980 comen\xc3\xa7\xc3\xa0 a ser pol\xc3\xadticament activa, en un primer moment com a membre del Front Popular de Let\xc3\xb2nia, que aviat es va convertir en una de les l\xc3\xadders de la Interfront, una organitzaci\xc3\xb3 pol\xc3\xadtica d\'oposici\xc3\xb3 independ\xc3\xa8ncia de Let\xc3\xb2nia de la Uni\xc3\xb3 Sovi\xc3\xa8tica i les reformes del mercat. Abans d\'aix\xc3\xb2, va ensenyar Matem\xc3\xa0tiques a la Universitat de Let\xc3\xb2nia, on va rebre el seu doctorat en matem\xc3\xa0tiques el 1992. El 1989, va ser triada membre del soviet de la ciutat de Riga, i el 1990, del Soviet Suprem de la Rep\xc3\xbablica Socialista Sovi\xc3\xa8tica de Let\xc3\xb2nia. Tamb\xc3\xa9 va estar activa al Partit Comunista de Let\xc3\xb2nia._NEWLINE_Entre 1995 i 2004 va ser copresidenta del Comit\xc3\xa8 de Drets Humans de Let\xc3\xb2nia (un membre de la Federaci\xc3\xb3 Internacional de Drets Humans). Tamb\xc3\xa9 va ser una de les l\xc3\xadders d\'Igualtat de Drets des de la seva fundaci\xc3\xb3 el 1993 i de l\'alian\xc3\xa7a Pels Drets Humans en una Let\xc3\xb2nia Unida._NEWLINE_L\'any 1999, despr\xc3\xa9s que Let\xc3\xb2nia recuper\xc3\xa9s la independ\xc3\xa8ncia, se li va prohibir postular-se com a candidata al parlament let\xc3\xb3 (Saeima) aix\xc3\xad com privar del seu esc\xc3\xb3 a l\'ajuntament de Riga, perqu\xc3\xa8 s\'havia mantingut activa en el Partit Comunista despr\xc3\xa9s que, el gener de 1991, la direcci\xc3\xb3 del partit hagu\xc3\xa9s demanat un cop d\'Estat contra el govern electe de la RSS de Let\xc3\xb2nia. Posteriorment, va demandar a Let\xc3\xb2nia en el Tribunal Europeu de Drets Humans._NEWLINE_Amb el cas judicial pendent, el parlament let\xc3\xb3 va decidir no imposar restriccions als ex-membres del Partit Comunista a les eleccions al Parlament Europeu de 2004. Sota aquest perm\xc3\xads, va ser escollida eurodiputada al Parlament Europeu el juny de 2004 i va guanyar el judici als pocs dies amb un marge de 5-2. Let\xc3\xb2nia va apel\xc2\xb7lar la decisi\xc3\xb3 de la gran sala del Tribunal Europeu de Drets Humans sobre la base que l\'emancipaci\xc3\xb3 de Let\xc3\xb2nia de la dominaci\xc3\xb3 totalit\xc3\xa0ria provocada per l\'ocupaci\xc3\xb3 sovi\xc3\xa8tica no s\'havia tingut prou en compte, i el 16 de mar\xc3\xa7 de 2006, el tribunal va dictaminar 13-4 que els drets de \xc5\xbddanoka no havien estat violats._NEWLINE_El 2005 es va convertir en una de les fundadores de l\'Alian\xc3\xa7a de Russoparlants de la Uni\xc3\xb3 Europea._NEWLINE_L\'any 2004, es postul\xc3\xa0 amb \xc3\xa8xit al Parlament Europeu com la candidata del major bloc pol\xc3\xadtic rus a Let\xc3\xb2nia. Tamb\xc3\xa9 va guanyar l\'esc\xc3\xb3 el 2009. A dins la cambra comunit\xc3\xa0ria \xc3\xa9s membre del grup parlamentari Els Verds/Alian\xc3\xa7a Lliure Europea._NEWLINE_Va participar com a observadora a les eleccions del pol\xc3\xa8mic refer\xc3\xa8ndum de l\'estatut de Crimea del 2014. Al maig, va suggerir al Consell Europeu que es consider\xc3\xa9s al bloc pol\xc3\xadtic ucra\xc3\xafn\xc3\xa8s Sector Dret (\xd0\x9f\xd1\x80\xd0\xb0\xd0\xb2\xd0\xb8\xd0\xb9 \xd1\x81\xd0\xb5\xd0\xba\xd1\x82\xd0\xbe\xd1\x80) com a \xc2\xaborganitzaci\xc3\xb3 terrorista\xc2\xbb._NEWLINE_L\'eurodiputat let\xc3\xb3 K\xc4\x81rlis \xc5\xa0adurskis va presentar una den\xc3\xbancia davant de la Fiscalia estatal de Let\xc3\xb2nia per a investigar \xc5\xbddanoka per \xc2\xabactivitats tra\xc3\xafdores contra Let\xc3\xb2nia i altres estats sobirans\xc2\xbb. Les seves afiliacions amb organitzacions estalinistes post-sovi\xc3\xa8tiques s\xc3\xb3n de coneixement p\xc3\xbablic (\xc2\xabSutj Vremenji\xc2\xbb \xc2\xab\xd0\xa1\xd1\x83\xd1\x82\xd1\x8c \xd0\x92\xd1\x80\xd0\xb5\xd0\xbc\xd0\xb5\xd0\xbd\xd0\xb8\xc2\xbb). Aquestes organitzacions manifestaren clarament que tenien per objectiu tornar a instaurar, per tots els mitjans necessaris, l\'imperi sovi\xc3\xa8tic en els antics pa\xc3\xafsos del Bloc de l\'Est. La den\xc3\xbancia de \xc5\xa0adurskis va ser rebutjada per la policia de seguretat que no va trobar indici de delicte en les accions de \xc5\xbddanoka.\n_START_SECTION_\nCr\xc3\xadtiques\n_START_PARAGRAPH_\nVladimir Socor, analista pol\xc3\xadtic de The Jamestown Foundation, la titll\xc3\xa0 de "radical" per oposar-se a la condici\xc3\xb3 d\'estat de la naci\xc3\xb3 letona.'